কপালে ব্যান্ডেজ, নিজের গাড়িতে বাড়ি পৌঁছলেন মমতা বন্দ্যোপাধ্যায়

কলকাতা: এসএসকেএম হাসপাতালের কেবিন থেকে হুইলচেয়ারে বের করা হয়েছিল মুখ্যমন্ত্রী মমতা বন্দ্যোপাধ্যায়কে। এসএসকেএম লাগোয়া বাঙুর ইনস্টিটিউট অফ নিউরোসায়েন্সেসের ওপিডি বিল্ডিংয়ে নিয়ে যাওয়া হয়েছিল তাঁকে। মুখ্যমন্ত্রীর মাথায় ব্যান্ডেজ বাঁধা ছিল। কিন্তু কিছুক্ষণ পর সেখান থেকে সিটি স্ক্যান সেরে ফেরত নিয়ে যাওয়া হল উডবার্নে। এমআরআইয়ের প্রয়োজন নেই বলে মনে করছেন চিকিৎসকেরা। চিকিৎসকদের মতে, প্রাথমিকভাবে যে উদ্বেগের জায়গা তৈরি হয়, তা কাটানো গিয়েছে। রিপোর্ট যা এসেছে তা শঙ্কার নয়। এসএসকেএমে চিকিৎসার পর নিজের গাড়িতে ওঠেন মমতা বন্দ্যোপাধ্যায়। সঙ্গে ছিলেন অভিষেকও। এরপর মুখ্যমন্ত্রীকে কালীঘাটের বাড়িতে নিয়ে যাওয়া হয়। অভিষেক জানান, মুখ্যমন্ত্রী ভাল আছেন। তাঁর মাথায় চারটি সেলাই পড়েছে।

প্রসঙ্গত, দুর্ঘটনায় গুরুতর জখম মুখ্যমন্ত্রী মমতা বন্দ্যোপাধ্যায় (Injured Mamata Banerjee)। তাঁকে তড়িঘড়ি এসএসকেএ়ম হাসপাতালে (SSKM Hospital) ভর্তি করা হয়েছিল। তাঁর কপালে চোট লেগেছে। প্রচুর রক্তপাতও হয়েছে। তৃণমূলের নিজস্ব সোশ্যাল মিডিয়া পেজে মুখ্যমন্ত্রীর রক্তাক্ত কপালের ছবি পোস্ট করে জানানো হয়েছে তিনি গুরুতর জখম। তাঁর দ্রুত আরোগ্য কামনা করছি।

আরও পড়ুন: গুরুতর জখম মমতা বন্দ্যোপাধ্যায়, ভর্তি SSKM হাসপাতালে

মমতা বন্দ্যোপাধ্যায়কে উডবার্ন ওয়ার্ডের সাড়ে ১২ নম্বর VVIP কেবিনে ভর্তি করানো হয়েছিল। তাঁর ক্ষত বেশ গভীর ছিল। পুলিশ সূত্রে খবর, সেলাই সম্পন্ন হওয়ার পর রক্তপাত বন্ধ হয়। একটি মেডিক্যাল বোর্ডও গঠন করা হয়েছে।

আহত মুখ্যমন্ত্রীকে হাসপাতালে নিয়ে যান অভিষেক বন্দ্যোপাধ্যায়। অভিষেকের পাশাপাশি এসএসকেএম হাসপাতালে গিয়েছেন অভিষেকের মা লতা বন্দ্যোপাধ্যায়, ফিরহাদ হাকিম, শোভনদেব চট্টোপাধ্যায়, মালা রায়, সুব্রত বক্সী। গিয়েছেন ছোট ভাই বাবুন বন্দ্যোপাধ্যায়ও।

কিন্তু কী করে হলো এরকম ঘটনা?

একটি সূত্রে জানা গিয়েছে, সন্ধ্যায় কালীঘাটের বাসভবন চত্বরে হাঁটছিলেন মুখ্যমন্ত্রী মমতা। সেই সময়েই কোনও ভাবে পড়ে যান তিনি। সামনের দিকে ঝুঁকে পড়ে যাওয়ায় কপালে চোট পান।